Előterjesztés

Tiszavasvári Város Önkormányzata Képviselő-testülete

**2022. szeptember 29-én**

tartandó **rendes** ülésére

Az előterjesztés tárgya: **Intézkedési terv az energiaválság költségvetési hatásainak kezelésére**

Melléklet: -

Az előterjesztés előadója: Szőke Zoltán polgármester

Az előterjesztés témafelelőse: Dr Kórik Zsuzsanna - jegyző

Az előterjesztés ügyiratszáma: TPH/12227-2/2022

Az előterjesztést véleményező bizottságok a hatáskör megjelölésével:

|  |  |
| --- | --- |
| Bizottság | Hatáskör |
| Pénzügyi és Ügyrendi Bizottság | SZMSZ 4. melléklet 1.30. pont |
| Szociális és Humán Bizottság | SZMSZ 5. melléklet 1.10 pont |

Az ülésre meghívni javasolt szervek, személyek:

|  |  |
| --- | --- |
| Makkai Jánosné intézményvezető | [szeszk@gmail.com](mailto:szeszk@gmail.com) |
| Harasztiné Gorzsás Ildikó, gazdasági vezető | harasztine69@gmail.com |
| Moravszki Zsoltné intézményvezető | [ekaovoda@gmail.com](mailto:ekaovoda@gmail.com) |
| Kulcsár Lászlóné intézményvezető | vktiszavasvari@gmail.com |
| Munkácsi Ágnes intézményvezető | cseperedok@tiszavasvari.hu |

Egyéb megjegyzés:

Tiszavasvári, 2022. szeptember 23.

**Dr Kórik Zsuzsanna**

**témafelelős**

**Tiszavasvári Város Polgármesterétől**

*4440 Tiszavasvári, Városháza tér 4. sz.*

*Tel.: 42/520-500 Fax.: 42/275–000 e–mail: tvonkph@tiszavasvari.hu*

Témafelelős: Dr Kórik Zsuzsanna

**Előterjesztés**

– a Képviselő-testület részére –

**Intézkedési terv az energiaválság költségvetési hatásainak kezelésére**

**Tisztelt Képviselő-testület!**

1. Az a tény talán mindenki előtt ismert, hogy **az energiaválság elérte az önkormányzatokat** is. **Kevésbé ismert** a közvélemény előtt azonban ennek **mértéke, költségvetési kihatása**. Jelen előterjesztés lényege a kalkulált **többletforrás igény bemutatása, intézkedési javaslatok, a működőképesség és likviditás megőrzésére**. Ezen intézkedések az idei évvel kezdődnek, **hiszen a válság hatása már ebben az évben jelentkezik. Fontos előre bocsátani, hogy míg a lakossági fogyasztók esetében van árküszöb, esetünkben – ez idáig legalább is – nincs kompenzáció. Egyelőre semmilyen téren.**

**Javaslataim megfogalmazását megelőzően, már az elsődleges információk birtokában 2022. augusztus 8. napján kelt levelemmel megkerestem** a Belügyminisztérium Önkormányzatokért Felelős Államtitkárság **önkormányzati államtitkárát Dr. Dukai Miklóst**, hogy az **energiaválság akkor már előirányozható jelentős mértékére** tekintettel, adjon tájékoztatást az **önkormányzati megsegítés irányvonaláról**.

Ekkor már sor került egy **intézményvezetői egyeztetésre** is és a **kívánalom a racionális gondolkodás mentén is az volt,** hogy kerüljön kidolgozásra egy **önkormányzati intézkedési terv**, ami számba veszi a **megtakarítási lehetőségeket** a **kisebb léptékű megoldásoktól a nagyobb ívű radikálisabb megoldásokig,** számba véve a lehetséges költségvetési hiány mértékét.

Mindezeknek megfelelően onnan kezdve, hogy a **mindennapjaink takarékos energiafelhasználása legyen tudatos**, odáig jutva, hogy az **előirányzott több száz milliós költségtöbblet és megtakarítási igény realizálódjon** leírtuk a lehetőségeket. Kérdésünk legfőképpen arra irányult, **van-e egységes álláspont önkormányzati szinten** az intézkedések tekintetében, vagy a jelentkező költségtöbbletet mindenki **egyedileg próbálja meg kezelni.** Ez utóbbi esetben **a kisebb lépésekkel, energiatakarékos megoldásokkal már nem** lehet szinten tartani az áremelkedések hatásait, hiszen a **földgáz ára ezen időpontig nyolcszorosára emelkedett és napi szinten változott.**

A válasz időközben megérkezett és lényegében azt tartalmazza, amiben mi is gondolkodtunk. Az **önkormányzatuknak elsősorban maguknak kell számba venni - kötelező feladataik** **ellátásának elsődlegessége mentén -**, azokat **az ellátásokat, szolgáltatásokat**, amelyek **nem csorbulhatnak és ahol szükségszerű** lépéseket kell tenniük. Ez lényegében **logikus is**, hiszen ha **központi szinten abszolút értéken kerülnének kiegyenlítésre ezek az eddig elképzelhetetlen mértéket öltő tételek**, az **irracionális költés** lenne olyan szolgáltatásokra melyek igénybe vétele **átmeneti jellegű és több megoldással is csökkenthető**. Éppen ezért - **ami a megoldási módozatokat illeti** - a hangsúlyt innentől inkább a **fűtési szezon „átvészelésére” helyeztük.**

Mai nappal több település jelezte már nehézségeit, hiszen valamennyi szolgáltatói szektorban érezhető a benzin, anyagár emelkedések és energia áremelések hatása. Jellemzően a javaslatok ez idáig a nem kötelező feladatellátást szolgáló épületek bezárására korlátozódtak.

**Augusztusban megkapta önkormányzatunk az egyoldalú szerződésmódosításokat a szolgáltatóktól.** Elvégeztük a számításokat bevonva **energetikusunkat is.**

**Többletfizetési kötelezettségeink:**

A **földgáz** árának emelkedése okán: bruttó **300.000.000-Ft.**

Az **áramszolgáltatás** kapcsán: bruttó **100.000.000-Ft.**

A **Tiva-Szolg Nonprofit Kft éves többletfizetési kötelezettsége** csak az energia és földgáz áremelkedések kapcsán: bruttó **93 millió forint. Ebből a sportcsarnok nagyságrendileg 30 millió forint.**

**Összesen: közel bruttó 500.000.000-Ft.**

A lépések megtervezésének időszerűségét tekintve tudtuk, hogy legkésőbb jelen szeptemberi testületi ülésre kész megoldásokat kell javasolnunk, hiszen **a szerződésmódosítások megérkeztek így az emelések már az idei évet is érintik. Az idei évi többletfizetési kötelezettség számításaink szerint bruttó 50.000.000-Ft. A költségvetési-rendelet módosításáról szóló jelen ülésen tárgyalandó előterjesztés már tartalmaz válság kezelésére irányuló javaslatokat.**

**Az energiaárak elszabadulása tehát nem teszi lehetővé, hogy ne vegyünk számba minden olyan lehetőséget, ami az adott feladatellátás biztosításra kedvező költségvetési kihatással lehet.**

**Elsődleges célunk valamennyi intézményünket érintően, hogy munkahelyek ne szűnjenek meg, és az intézkedéseket lépésről lépésre vezessük be. Legelső lépésként konkrétan az energiaárakkal kapcsolatos költések drasztikus csökkentése szükséges, a takarékos felhasználástól kezdve a nagy fogyasztású épületek bezárásáig. Ezen kívül később látható lesz mennyi feladatot ad - a szerződő partnereink által jelzett szolgáltatási nehézségek kapcsán - feladataink költségoldalának szinten tartása, vagy racionalizálása. Már ez is válságkezelés.**

**II. Számba vett lehetőségek:**

**Sokféle lehetőséget számba vettünk, így már előre megpróbálunk** – legalább felsorolás szintjén - **választ adni azokra a kérdésekre melyek nagy valószínűséggel mindenkiben felmerülnének:**

**II.1. Elsődleges lépésként vizsgáltuk meg a speciális ellátást igénylők feladatellátását biztosító intézményeinket. (szociális otthon, óvoda, bölcsőde)**

**Kornisné Központ:** A vegyes tüzelésű kazánra áttéréshez szükséges gáztervek készítése folyamatban van, a költségvetés ismeretében javaslatot fogunk tenni jelen a szükséges forrás átcsoportosítására jelen ülés költségvetési rendelet módosítás keretében. Napelem park működik, termel, megtakarításban kalkulálva lett.

**Fülemüle Óvoda:** Napelem, hőszivattyú működik.

**Varázsceruza óvoda:** Fejlesztés alatt. Napelem kiépítése, fűtésrendszer korszerűsítés a beruházás része.

**Egység úti óvoda: Napelem, hőszivattyú nincs.**

**Minimanó Óvoda: Napelem van, hőszivattyú nincs.**

**Bölcsőde: Napelem van, hőszivattyú nincs.**

**Utóbbi adatok a későbbi gazdaságos működtetést irányzó döntéseknél bírhatnak jelentőséggel. Ezen kívül a fejlesztési céloknál is szerepelni fognak.**

II.2. Jelen kalkulált költségekben még nem mutatkozik **a külső szolgáltatókkal kötött szerződések lejártával megnövekvő többletforrás igény.** Szerződött partnereink sorra jelzik, hogy az anyagárak emelkedése miatt nem tudják tartani az árakat.

Valamennyi tételre nem térnénk ki, viszont **két alább részletezett feladatunknál már látható, hogy az áremelkedések legalább nagyságrendileg milyen többletforrás igényt generálnak**. Ezekből érzékelhető, hogy **ha valamennyi szerződött partnerünknél** jelentkezik majd a válság hatására az emelés iránti igény, az összességében **mennyire fajsúlyosan hatna önmagában is a költségvetési helyzetünkre.** Az ugyanis már látható, hogy ezeket a kérdéseket sem lehet annyival elrendezni, hogy van szerződésünk, ami köti a vállalkozókat. Nagy előrelátást és komoly kalkulációt igényel a jövőben valamennyi projektünk, feladatellátásunk. Egy egyszerű irodaszer megrendelés esetén is nagyon fontos az előrendelés kérdése például, hiszen csak ezen a tételen milliós nagyságrendet érhet el a költség különbözet pár hónap alatt.

**A most ismertetett problémák is mutatják, hogy a gáz és villamosenergia megtakarítási intézkedések mellett folyamatosan gondoljuk- és szervezzük át feladatainkat a költséghatékonyság jegyében. Jelen testületi ülésen is több ilyen külön döntést terjesztünk elő.**

**Étkeztetés:** Ez az ***élelmezésben*** különösen nagy gondot jelent. A **szociális otthon** havi kimutatást készít az élelmezési nyersanyagárak elszabadulása kapcsán tett megtakarítási intézkedéseiről. Beszállítóik egyáltalán nem, vagy jelentős áremelés mellett tudják hozni az árut. **Étlapmódosítással, helyettesítő termékek bevonásával, adományok felhasználásával** próbálnak csökkenteni a költségeken. A ***gyermekétkezetésben*** 2022. szeptember 1. napjától 40 %-kal emelte az önkormányzat a térítési díjat. Ez azonban nemcsak azt jelenti, hogy a szülők 40 %-kal többet fizetnek, hanem azt is, hogy az **önkormányzat ugyanennyivel több támogatást biztosít a rezsire a Tiva-Szolg Kft-nek.** Ez **egyelőre normatíva szintjén nincs lefedezve.** Az **októberi normatíva igénylésnél lesz** látható a **kompenzáció** mértéke. Ebben a 40 %-os emelésben azonban **még csak az elmúlt két év elmaradt emelései jelentkeznek**, hiszen a covid járvány alatt nem lehetett megtéríttetni a többletköltségeket. A jelenlegi energia áremelkedések kapcsán valószínűsíthető *újabb emelés válhat szükségessé*. Ennek az eshetőleges volta attól függ, hogy az *októberi normatíva igénylésnél* kompenzál-e valamit a kormány, azaz növeli-e a normatívát és ha igen milyen mértékben.

A jelen ülésen tárgyalandó költségvetési rendelet módosítás kapcsán látható lesz, hogy jelenleg ez közel **30 millió forint többletfedezetet igényel önkormányzatunktól**.

**Hulladékszállítás, köztisztasági feladatok (külön előterjesztés témája lesz):** A szolgáltatás biztosítását elnyert cég jelezte, hogy a benzinár emelések kapcsán is a szerződött ár hosszú távon nem tartható, már jelenleg is nagy gondokat okoz. Novemberben lejár a közbeszerzéssel elnyert szerződés határideje. Innentől új költséggel kell kalkulálnunk majd. A nagyságrend miatt indikatív árajánlatokat kértünk be. A legolcsóbb a jelenlegi szolgáltató, de még így is, ha ugyanannyit kívánunk a szolgáltatásra fordítani, mint a tavalyi évben – mivel **nem lesz több forrás – ugyanazt a konténerszámot, két heti ürítés helyett havi ürítéssel** fogjuk tudni biztosítani. (Szerződött ár jelenleg: **7,762.240-Ft**, indikatív árajánlatok szerint: **18.348.960-Ft**) Itt javaslat születik a feladat Tiva-Szolg Kft. részére történő kiszervezéséről, hiszen az illegális hulladékszállítás köztisztasági feladat már eleve ott van. Ennek célszerűségét támasztja alá az is, hogy így a cég gyűjtési hely engedélyt tud szerezni így az ürítési gyakorisággal már nagyobb mozgástere van. Az engedélyeztetés feltételei már egyeztetésre kerültek.

**Fontos változás ezen a területen, hogy az önkormányzatoknak nincs olyan kötelezettsége, hogy az elhagyott szemetet a terület tulajdonosától függetlenül elszállítassa, ilyen kötelezettsége csak közterületen van.** Ebből kifolyólag is a büdi példából kiindulva indokolt a **konténerek felszedése, egy helyen történő gyűjtési engedély megszerzése. A konténerek tapasztalatok szerint az illegális szemételhelyezés generátorai. Konténer kihelyezési kötelezettsége pedig nincs az önkormányzatnak.**

**Ezen intézkedésekkel az évi 7,5 millió forintból** a szolgáltatás biztosítása tarthatónak tűnik kiegészülve a Tiva-Szolg Kft. közmunka keretében végzett illegális hulladékelszállításra kapott támogatásával. ehhez valamennyi egyeztetést lefolytattuk, állásfoglalásokat kértünk és az előterjesztés szintén jelen ülés témája.

**II.3. Nem kötelező feladatellátások:**

**Nem kötelező feladatainkat azért is kell számba venni, mert a jogszabály kimondja, hogy kötelező feladataink nem sérülhetnek a nem kötelező feladatok vállalása miatt. Ettől függetlenül jelen helyzetben inkább azt gondoljuk, hogy a feladatok számbavételét most inkább az indokolja, hogy a fűtési szezonban elsősorban a nem kötelező feladatellátást szolgáló épületek vonatkozásában gondolkodjunk.**

* **Egészségügy, járóbeteg ellátás mint nem kötelező szolgáltatás:** Kormányzati szándék a járóbeteg szakrendelők központosítása. Erre legkorábban 2023-tól kerülhet sor. **A szakrendelő üzemeltetéséhez önkormányzatunk évi 47,104.800 millió forintot biztosít.** Jelenleg az üzemeltetés közbeszerzéssel vállalt kötelezettség a külső szolgáltató részére, itt is érezhető azonban, hogy a közreműködő orvosok óradíjainak emelkedése kapcsán a működtetés jelentős nehézségekkel küzd.
* A **fizioterápia**: éves szinten 7,2 millió Ft.
* **Mezőőri szolgálat: 10 millió forint az egyedi támogatáson és mezőjárulékon felül.**
* **Közterület-felügyelet: 5 millió Ft 1 fővel és működtetési költséggel kalkulálva.**
* **Civil szervezetek támogatása**: 19,5 millió Forint (Ezen belül sport: 7,8 millió forint)
* **Múzeum üzemeltetés:** Éves szinten 34,5 millió forint levonva a 12,6 millió forint állami és a 3,5 millió forint pályázati támogatást.
* **Sportcsarnok üzemeltetés:** Csak az éves gáz és villamos energia felhasználás többlete 30 millió forint.

**Látható, hogy ha a nem kötelező feladataink önkormányzati kiegészítő/működési támogatását, ha összeadjuk, sem közelítünk a megoldáshoz!**

**A Belügyminisztériumnak írt megkeresésben több kisebb megtakarítási javaslat is felmerül ebben a körben, de azok mértéke még fenti szinten sem közelíti a megtakarítási igény nagyságrendjét.**

**II.4. Várhatóan megszűnő költségek leghamarabb 2023-ban központi intézkedés kapcsán:**

**Egészségügyi alapellátás (háziorvos, házi gyermekorvos, fogászat, iskola egészségügy, vérvételi hely, ügyelet):**

**Ügyelet: 30 millió Ft a Szorgalmatosra jutó rész levonásával.**

**Háziorvosi ellátás:** Az orvosok költségei központilag finanszírozottak. Egy esetben, a gyermekorvosi ellátásnál jelentkezik egy éves **1.950.000-Ft-os többletfinanszírozási igény.** Ennek oka, hogy egy éven túl a praxis betöltetlensége esetén csökken a központi finanszírozás, amit az önkormányzat kompenzál jelenleg.

Hangsúlyozni kell azonban, hogy több településen és központi elképzelés szintjén is az az elvárás, hogy a **helyi háziorvosok vállalják az ügyeletet központi finanszírozás keretében. Önkormányzatunk azonban ezt kiszervezett feladatként biztosítja jelenleg 30 millió forintért**.

**III. Intézkedési terv az energiaválság költségvetési hatásainak kezelésére:**

**Jelen előterjesztés I. pontjában ismertetett költségtakarékossági javaslatunk fő irányvonala a nagy energiafelhasználású épületeink bezárása, vagy fogyasztásának minimális szintre csökkentése. Amennyiben 500.000.000-Ft-ot meg kívánunk takarítani drasztikus lépésekre is szükség van, elsősorban azonban olyan feladatellátásainknál, melyek nem érintik a kötelező közfeladat ellátást, valamint a családok alapszükségleteinek biztosítását.**

**III.1. 2022-2023. év I. felében a fűtési szezon kezdetétől végéig a fenntartó önkormányzat részlegesen bezárja az Egyesített Közművelődési Intézmény és Könyvtár**, Tiszavasvári, Szabadság tér 1., épületét, valamint **bezárja a** **Vasvári Pál Múzeum** 4440 Tiszavasvári, Kálvin u. 7. szám alatti épületét.

Az épület bezárásával, a **fűtési időszakban a fűtési rendszer üzembe helyezését mellőznénk**, **kivéve a könyvtár** helyisége. Erre egyrészt a feladat kötelező jellegénél fogva van szükség, másrészt a munkavállalók ezen időszakban végzendő tevékenységeinek biztosítása érdekében. A nyitva tartási idő a lehetőség szerinti legrövidebb időtartamban kerülne meghatározásra, azzal, hogy az egyéb tevékenységek is elvégezhetőek legyenek fűtött térben, és a tartott hőfok ebben az esetben is szintén a minimálisan kötelező 18 fok lenne. A könyvtár tervezi pályázati úton split klíma beszerzését, melynek üzembe helyezését követő használatára energetikus által javasolt módon, időben, időtartamban kerülne sor szükség esetén. A munkavégzésről intézményvezető nővel egyeztettem. Home office munkavégzés keretében, a könyvtár fűtött helyiségének igénybevételével, illetve szükség esetén átirányítással megoldható a munkavégzés a fűtési szezonban az épület bezárása mellett.

**Az EKIK – találkozások háza, Kálvin út fűtési költségeit az új árakkal kalkulálva éves szinten az alábbi táblázat mutatja:**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gáz árváltozás hatása** | **Elszámoló számla adatai** | | | | | **2022. október 1-től várható árral kalkulált** | | | **különbözet** | |
| **m3** | **MJ** | **ár/MJ** | **összeg nettó** | **összeg bruttó** | **ár/MJ** | **összeg nettó** | **összeg bruttó** | **kül. nettó** | **kül. bruttó** |
| Találkozások háza | 39468 | 1381380 | 5,401 | 7 460 833 Ft | 9 475 258 Ft | 23,035 | 31.820.088 Ft | 40 411 512 Ft | 24 359 255 Ft | **30 936 254 Ft** |
| Kálvin u. | 5179 | 180825 | 2,095 | 378 828 Ft | 481 112 Ft | 23,035 | 4 165 304 Ft | 5 289 936 Ft | 3 786 476 Ft | **4 808 824 Ft** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Áram árváltozás hatása** | **Elszámoló számla adatai** | | | | **2022. október 1-től várható árral kalkulált** | | | **különbözet** | |
| **kWh** | **ár/kWh** | **összeg nettó** | **összeg bruttó** | **ár/kWh** | **összeg nettó** | **összeg bruttó** | **különbözet nettó** | **különbözet bruttó** |
| Találkozások háza | 75794 | 51,63 | 3 913 244 Ft | 4 969 820 Ft | 187,35 | 14 200 006 Ft | 18 034 007 Ft | **10 286 762 Ft** | **13 064 187 Ft** |
| Kálvin u. | 2492 | 38,13 | 95 020 Ft | 120 675 Ft | 187,35 | 466 876 Ft | 592 933 Ft | **371 856 Ft** | **472 257 Ft** |

**III.2. 2022-2023. év I. felében a fűtési szezon kezdetétől végéig a fenntartó önkormányzat bezárja a 4440 Tiszavasvári, Ady E. u. 8. szám alatti önkormányzati tulajdonú épületet.**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gáz árváltozás hatása** | **Elszámoló számla adatai** | | | | | **2022. október 1-től várható árral kalkulált** | | | **különbözet** | |
| **m3** | **MJ** | **ár/MJ** | **összeg nettó** | **összeg bruttó** | **ár/MJ** | **összeg nettó** | **összeg bruttó** | **különbözet nettó** | **különbözet bruttó** |
| Ady 8 | 14239 | 497784 | 2,095 | 1 042 857 Ft | 1 324 429 Ft | 23,035 | 11 466 454 Ft | 14 562 397 Ft | **10 423 597 Ft** | **13 237 968 Ft** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Áram árváltozás hatása** | **Elszámoló számla adatai** | | | | **2022. október 1-től várható árral kalkulált** | | | **különbözet** | |
| **kWh** | **ár/kWh** | **összeg nettó** | **összeg bruttó** | **ár/kWh** | **összeg nettó** | **összeg bruttó** | **különbözet nettó** | **különbözet bruttó** |
| Ady 8 | 15695 | 38,13 | 598 450 Ft | 760 032 Ft | 187,35 | 2 940 458 Ft | 3 734 382 Ft | **2 342 008 Ft** | **2 974 350 Ft** |

**Érintett feladatok/használati jogviszonyok:**

**Valamennyi bérlőt megkerestük az előterjesztési javaslat előkészítő szakaszában, kérve a szerződések közös megegyezéssel megszüntetésében történő együttműködést. Az egyeztetési folyamat eredményéről külön előterjesztésben számolunk be és teszünk javaslatot jelen testületi ülésen. A hangsúly a megegyezésen van. A szándék semmilyen formába nem irányul a bérlők cseréjére, hiszen városunk számára fontos hatóságok, civil szereplők használják a helyiségeket. A javaslat főként a jelenlegi szerződések közös megegyezéssel történő megszüntetéséről szól, azzal, hogy a fűtési szezon végével azokat újrakössük.**

**Kötelező önkormányzati feladat:**

* NYÍRSÉGVÍZ Nyíregyháza és Térsége Víz- és Csatornamű Zrt. – **A Zrt. a vízműtelepen megoldja az ügyfélszolgálati hely kialakítását.**
* - Hajdúkerületi és Bihari Víziközmű Szolgáltató Zrt. – Jelenleg már c**sak irattározásra használják, ami más módon vagy akár a helyiségben is megoldható.**

**Nem kötelező önkormányzati feladatok:**

* Magyar Agrár,- Élelmiszergazdasági és Vidékfejlesztési Kamara (Nemzeti Agrárgazdasági Kamara)
* EKIK Vasvári Pál Múzeum – **A múzeum egyes tárgyainak áthelyezése szükséges.**
* Magyar Vöröskereszt
* Sz-Sz-B. megyei Katasztrófavédelmi Igazgatóság
* Kornisné Liptay Elza Szoc. és Gyermekjóléti Központ, Támogató Szolgálat – **A támogató szolgálat a Kornisné Hősök úti telephelyének Kabay J. u. 23. szám alá költözésével együtt a Kabay J. úton működne tovább.**

**III.3. 2022-2023. év I. felében a fűtési szezon kezdetétől végéig a fenntartó önkormányzat bezárja a 4440 Tiszavasvári, Bethlen u. 4. szám alatti önkormányzati tulajdonú épületet (Civil Ház).**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gáz árváltozás hatása** | **Elszámoló számla adatai** | | | | | **2022. október 1-től várható árral kalkulált** | | | **különbözet** | |
| **m3** | **MJ** | **ár/MJ** | **összeg nettó** | **összeg bruttó** | **ár/MJ** | **összeg nettó** | **összeg bruttó** | **különbözet nettó** | **különbözet bruttó** |
| Civil Ház | 2482,79 | 86898 | 3,334 | 289 718 Ft | 367 942 Ft | 23,035 | 2 001 695 Ft | 2 542 153 Ft | **1 711 977 Ft** | **2 174 211 Ft** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Áram árváltozás hatása** | **Elszámoló számla adatai** | | | | **2022. október 1-től várható árral kalkulált** | | | **különbözet** | |
| **kWh** | **ár/kWh** | **összeg nettó** | **összeg bruttó** | **ár/kWh** | **összeg nettó** | **összeg bruttó** | **különbözet nettó** | **különbözet bruttó** |
| Civil Ház | 3540 | 31,02 | 109 811 Ft | 139 460 Ft | 187,35 | 663 219 Ft | 842 288 Ft | **553 408 Ft** | **702 828 Ft** |

**Érintett nem kötelező önkormányzati feladat:**

* NOE Tiszavasvári Nagycsaládosok Egyesülete

**Érintett kötelező önkormányzati feladat:**

* Tiszamenti Emberek Lelki Segítő Egyesület. Az egyesület a szenvedélybetegek és fogyatékos személyek nappali ellátása önkormányzati feladatot látja el együttműködési megállapodás alapján

**III.5. Mint a Tiva-Szolg Kft. döntéshozó szerve 2022-2023. év I. felében a fűtési szezon kezdetétől végéig a fenntartó önkormányzat bezárja a 4440 Tiszavasvári, Petőfi u. 1-3. szám alatti Sportcsarnok épületét.**

**A sportcsarnok felújítás előtti energiafelhasználása**

**Földgáz: 30-35 ezer m3/év, akkori áron 4 millió Ft/év, új áron 28 millió Ft/év**

**Villamosenergia: 50-55 ezer kWh/év, akkori áron: 1,7 millió Ft, új áron: 6,5 millió Ft.**

Mindezek alapján, beszámítva a munkavállalók bérét és egyéb költségeket a **csarnok óradíja a 25 ezer forintot is elérhetné.**

**III.6. A fűtési szezon kezdetétől végéig a fenntartó önkormányzat bezárja a 4440 Tiszavasvári, Hősök u. 38. szám alatti önkormányzati tulajdonú épületet.**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Gáz árváltozás hatása** | **Elszámoló számla adatai** | | | | | **2022. október 1-től várható árral kalkulált** | | | **különbözet** | |
| **m3** | **MJ** | **ár/MJ** | **összeg nettó** | **összeg bruttó** | **ár/MJ** | **összeg nettó** | **összeg bruttó** | **különbözet nettó** | **különbözet bruttó** |
| Kornisné - Hősök u. | 15447 | 575775 | 2,262 | 1 302 403 Ft | 2 946 036 Ft | 23,035 | 13 262 977 Ft | 16 843 981 Ft | **11 960 574 Ft** | **13 897 945 Ft** |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Áram árváltozás hatása** | **Elszámoló számla adatai** | | | | **2022. október 1-től várható árral kalkulált** | | | **különbözet** | |
| **kWh** | **ár/kWh** | **összeg nettó** | **összeg bruttó** | **ár/kWh** | **összeg nettó** | **összeg bruttó** | **különbözet nettó** | **különbözet bruttó** |
| Kornisné - Hősök u. | 21086 | 38,13 | 804 009 Ft | 1 021 092 Ft | 191,25 | 4 032 698 Ft | 5 121 526 Ft | **3 228 688 Ft** | **4 100 434 Ft** |

**A Kornisné Központ Hősök úti telephelyén a családsegítő- és gyermekjóléti központ, családsegítő- és gyermekjóléti szolgálat, szociális étkeztetés és idősek nappali ellátása működik. Az épület állapota indokolttá teszi a felújítást, vagy az épület kiváltását.** A kormányhivatal építésügyi hatóságának felhívására a testület korábban tájékoztatást kapott az intézmény azon intézkedési javaslatáról, melyben szerepelt az épület kiváltásnak szándéka. **(2021. szeptember 30.) Az új telephely a Kabay János u. 23. szám lenne, ami a volt családok átmeneti otthona. Az épület egyedi kormányzati támogatásból ebben az évben újult meg,** alapvetően abból a szándékból, hogy helyet adhasson **ezeknek a szolgáltatásoknak. A felújítás kiterjedt a nyílászárók cseréjére, külső szigetelésre, tetőszerkezet felújításra fűtéskorszerűsítésre (ezen belül radiátorok cseréjére.)**

**Ide költözne ki az Ady E. u. 8. szám alól a támogató szolgálat is, így a szolgáltatások elhelyezéséhez a vonatkozó jogszabályokat figyelembe vételével szükségünk lenne a jelenlegi háziorvosi feladatellátó helyre. Néhai Dr Rojkó László halálával a használati szerződés itt megszűnt.**

**A Hősök úton található még Dr Kádár István rendelője, melynek a Központi Orvosi Rendelőben történő működtetésére teszünk javaslatot. Egyelőre osztott rendeléssel, következő évben pedig az új épületszárnyban, ami az eredeti szándék is volt.**

**IV. 7. A 4440 Tiszavasvári, Kabay János u. 23. szám alatt működő, I. számú felnőtt háziorvosi körzet feladatellátását biztosító rendelő a Kornisné Liptay Elza Szociális és Gyermekjóléti Szolgáltató Központ szociális és gyermekjóléti alapellátási feladatainak telephelyéül szolgálna a 2022 évi fűtési szezon kezdetétől.** Ettől az időponttól a jelenlegi helyettesítő orvos Dr. Malinák Gyula a Központi Orvosi rendelőben látja el a körzetet. Az új épületszárny megnyitásával az ellátást továbbra is Központi Orvosi Rendelőben terveznénk elhelyezni.

**Összegzés:**

A megtakarítani várt összeg **egyértelmű intézkedési kötelezettséget irányoz elő**. Ennek **módjára, mikéntjére** teszek javaslatot. A döntések **végrehajtása legalább olyan fontos**, mint a döntés. Amennyiben a testület támogatja a javaslatokat, annak kivitelezésében is maximális **együttműködésre van szükség**. A bezárt épületek csak **szigorú után követhető rendszerben nyithatóak meg**. Azokban az esetekben például ahol a bérlő kérte, hogy a szerződés megszűnését követően is eseti jelleggel használhassa az épületet, külön kérelem válik szükségessé konkrétumok megjelölésével minden egyedi esetre. **Kérni fogjuk, hogy a bezárást követően ne tágítsuk a rendelkezésre álló kereteke**t, mivel ez esetben követhetetlenné válhat a vállalásunk, és következetlenné a rendszer. **Az épületek kulcsai leadásra kerülnének**. Van ahol az értékek máshol elhelyezésében fogunk tudni segíteni, de **elsődleges feladatunk a saját értékeink és állagromlásnak kitett eszközeink védelme.**

**Kérem tisztelt képviselő-testületet az előterjesztést megvizsgálni, a határozat-tervezetet elfogadni szíveskedjen!**

**Tiszavasvári, 2022. szeptember 23.**

**Szőke Zoltán**

**polgármester**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2022. (IX.29.) Kt. számú**

**határozata**

**Intézkedési terv az energiaválság költségvetési hatásainak kezelésére**

Tiszavasvári Város Önkormányzatának Képviselő-testülete az „**Intézkedési terv az energiaválság költségvetési hatásainak kezelésére” megnevezésű előterjesztéssel kapcsolatban** az alábbi döntést hozza:

1. **1. Dönt arról, hogy a 2022-ben kezdődő fűtési szezonra:**

* **az Egyesített Közművelődési Intézmény és Könyvtár (rövid nevén: EKIK)**, Tiszavasvári, **Szabadság tér 1., épülete**, a **könyvtár** 301,36 m2 813,672 légköbméter területű **földszinti részének** **kivételével,**
* a **Vasvári Pál Múzeum** 4440 Tiszavasvári, **Kálvin u. 7. szám** alatti épülete,
* a 4440 Tiszavasvári, **Ady E. u. 8. szám** alatti épület,
* a 4440 Tiszavasvári, **Bethlen u. 4. szám alatti Civil Ház épülete,**
* a 4440 Tiszavasvári, **Petőfi u. 1-3.** szám alatti **Sportcsarnok épülete**

**bezár.**

**I.2. Fenti intézkedés célja a fűtési rendszer üzemen kívüli állapotba helyezése fűtési idény alatt, valamint az áramvételezés szüneteltetése idény jelleggel.**

**II.1. Dönt arról, hogy az** EKIK Vasvári Pál Múzeum területi múzeumi tevékenység **2022. október 15. napjától a 2022. évben kezdődő fűtési szezonban, legkésőbb azonban 2023. április 15. napjáig szünetel.**

**II.2. Az Egyesített Közművelődési Intézmény és Könyvtár által biztosított könyvtár szolgáltatás nyitva tartási idejét 2022. október 15. napjától a 2022. évben kezdődő fűtési szezonra, legkésőbb azonban 2023. április 15. napjáig az alábbiak szerint határozza meg:**

**…………………………………….**

**Fentiekkel együtt a kulturális alapszolgáltatás a könyvtár nyitva tartásával biztosított. Szükség szerinti eseti rendezvények helyszínéül a polgármesteri hivatal házasságkötő terme, egyéb tárgyaló helyiségei szolgálhatnak, az online térben megvalósuló rendezvények, programok előtérbe helyezése mellett.**

**III.1. Felkéri az EKIK intézményvezetőjét, hogy:**

**-** Figyelje a takarékossági intézkedések megvalósulását, napi szinten ellenőrizze a lezárt helyiségek állapotát.

- Haladéktalanul jelezze a szakmai szabályokra figyelemmel, ha a – a fenti átmeneti időszakban - a könyvtár csökkentett nyitva tartási idejét módosítani szükséges.

- Gondoskodjon az érvényes nyitva tartás tekintetében a lakosság kellő időben történő tájékoztatásáról.

**III.2. Felkéri a polgármestert a szükséges intézkedések-, szolgáltatók felé kérelmek, engedélyező hatóságok felé bejelentések megtételére. Az EKIK intézményvezetőjét a végrehajtásban történő együttműködésre.**

**Határidő: esedékességkor felelős: Szőke Zoltán**